KYK: Skreeusnaakse foto's van diere en hul kaskenades
JY LEES NOU KYK: Skreeusnaakse foto's van diere en hul kaskenades
KYK: Tonge klap oor dié kanarie se welige haredos
Uitgawe 9 Januarie 2o19
Van ’n voël wat sy maat ‘uitskel’ tot eekhorings wat ‘trou’ – diere vang soms die snaaksste en oulikste dinge aan. Fotograwe het van dié gebeure vasgevang.
Diere vang die snaaksste goed aan – en as jy gelukkig genoeg is om op die regte tyd op die regte plek te wees, kan jy hul kaskenades vasvang sodat die wêreld saam kan lag.
Dié keur van indrukwekkende foto’s kom uit die onlangse Comedy Wildlife Photography Awards, ’n gewilde jaarlikse kompetisie wat sedert sy ontstaan in 2014 inskrywings van oraloor lok. Altesaam 4 000 foto’s is uit 68 lande vir die kompetisie ontvang, waaruit 40 finaliste gekies is.
Die fotograaf Sarah Skinner van Brittanje is as die wenner aangewys vir haar foto van ’n parmantige leeuwelpie. Buiten lighartige vermaak verskaf, is die doelwit van die kompetisie ook om bewaring op ’n boeiende en opbeurende manier te bevorder.
Hier is ’n keur van die beste snaakse natuurlewefoto’s.
Balbekruiper! deur Sarah Skinner
Die wenfoto, wat in die Chobe-Nasionale Park in Botswana geneem is, toon die wonderlike oomblik waarop ’n spelerige leeuwelpie met uitgesteekte naels regmaak om ’n volwasse leeu te bespring. Die kyker kan maar net raai wat volgende gebeur . . .
Grab life by the ....! deur Sarah Skinner/Comedy Wildlife Photography Awards 2019
Jakkalsjol deur Alastair Marsh
Of dalk die vosvastrap? Die twee rooijakkalse in Amsterdam sal geen prys in Strictly Come Dancing wen nie.
Waltz gone wrong deur Alastair Marsh/Comedy Wildlife Photography Awards 2019
Eekhoringwense deur Geert Weggen
Sy het my lief; sy het my nie lief nie . . . Geert neem al jare lank eekhorings af en dié skattige foto van ’n eekhoring wat in Swede op ’n perdeblom blaas, is een van sy bestes.
Squirrel wishes deur Geert Weggen/Comedy Wildlife Photography Awards 2019
Rondborstig deur Thomas Mangelsen
Praat jy met my? Die Antarktiese pelsrob en koningpikkewyn het ’n paar minute lank kliphard op mekaar geskree.
Interessant genoeg het die rob nie sy grootte gebruik om die relletjie gou-gou te beëindig nie – pleks daarvan het elkeen sy man gestaan.
Chest bump deur Thomas Mangelson/Comedy Wildlife Photography Awards 2019
Familietwis deur Vlado Pirsa
Dit lyk asof dié twee voëls in Kroasië oor iets stry gekry het, maar die een links ignoreer die kwaai een neus in die lug.
Family disagreement deur Vlado Pirsa/Comedy Wildlife Photography Awards 2019
Goeie genade! deur Harry Walker
Dit lyk asof die stomgeslane seeotter van Alaska wonder wat van die wêreld word. Die oulike foto het vir die fotograaf Harry Walker die Olympus Creatures Under the Water-prys en die Affinity Photo People’s Choice-prys besorg.
Oh my! deur Harry Walker/Comedy Wildlife Photography Awards 2019
Op eie risiko deur Tilakraj Nagaraj
Wat is dan nou lekkerder as ’n stort om jou af te koel – tensy dit met die komplimente van ’n witrenoster met ’n vol blaas is. Die reier in die Nairobi- Nasionale Park was seker spyt hy het agter die ou grote gestaan.
Warning: Territory making – Follow at own risk deur Tilakraj Nagaraj/Comedy Wildlife Photography Awards 2019
Aapstreke deur Thomas Mangelsen
Die 10 maande oue sjimpansee Gombe lê luilekker met ’n tuitbekkie teen sy ma en ontspan in die Gombe Stream-Nasionale Park in Tanzanië.
Laid back deur Thomas Mangelsen/Comedy Wildlife Photography Awards 2019.
Ysingwekkend! deur Roie Galitz
En . . . vries. ’n Japannese sneeuaap doen sy bes om soos ’n sneeumonster te lyk.
Spaceman deur Roie Galitz/Comedy Wildlife Photography Awards 2019.
Suutjies deur Eric Keller
Gasvrye kêrel. Dié pikkewyn op die eiland Suid-Georgië het op sy eie gestaan toe die water skielik woes agter hom begin borrel. Hy het toe ongeërg weggeskuif en met sy dag voortgegaan.
Inconspicuous deur Eric Keller/Comedy Wildlife Photography Awards 2019.
Die pad kansel toe deur Elaine Kruer
First comes love. . .then comes marriage deur Elaine Kruer/Comedy Wildlife Photography Awards 2019.
Kyk net hoe oulik.
Dié vier foto’s, wat met die Amazing Internet Portfolio-prys bekroon is, beeld die hofmaakfases tussen twee Kaapse eekhorings in die Kalahari uit: blomme bring, eerste soen, vreugdevol dans en dan die “trouplegtigheid”.
As daar nie fotografiese bewyse hiervoor was nie, sou ’n mens dit nie geglo het nie.
Meer oor: toekennings| fotograaf| foto's| wild
KYK: Dié oulike brak is dalk beter as jy op ’n roeiplank
KYK: HG-lesers se mooiste matriekafskeidfoto’s
KYK: Dit gons oor Mej. SA se Mej. Heelal-kostuum